
RAPORT  COMUN

asupra proiectului de Lege pentru aprobarea Ordonanţei Guvernului nr.13/2013 privind reglementarea unor măsuri fiscal-bugetare referitoare la premierea elevilor care au obţinut media 10 la examenul de bacalaureat 2013 

(PLx. 320/2013)
1. În conformitate cu prevederile art.95 din Regulamentul Camerei Deputaţilor, republicat, prin adresa nr. PLx. 320/30 septembrie 2013, Comisia pentru învăţământ, ştiinţă, tineret şi sport şi Comisia pentru buget, finanţe şi bănci au fost sesizate, spre dezbatere şi avizare, în fond, cu proiectul de Lege pentru aprobarea Ordonanţei Guvernului nr.13/2013 privind reglementarea unor măsuri fiscal-bugetare referitoare la premierea elevilor care au obţinut media 10 la examenul de bacalaureat 2013.
Pentru întocmirea raportului, Comisiile au analizat avizele primite de la Comisia juridică, de disciplină şi imunităţi, Comisia pentru egalitatea de şanse între femei şi bărbaţi, avizul Consiliului Legislativ. 

Proiectul de lege are ca obiect de reglementare acordarea de premii în valoare de 3.000 lei fiecărui absolvent de liceu care a obţinut media 10 la examenul naţional de bacalaureat în anul 2013.
2. În conformitate cu prevederile art. 61 şi 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate. 

La şedinţa Comisiei pentru învăţământ, ştiinţă, tineret şi sport din 08 octombrie 2013 au fost prezenţi 18 deputaţi din totalul de 29 membri ai acesteia.

La dezbaterea proiectului de lege, în cadrul şedinţei Comisiei pentru învăţământ, ştiinţă, tineret şi sport, a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Andrei Gheorghe Kiraly - secretar de stat în cadrul Ministerului Educaţiei Naţionale.
În urma dezbaterilor, cu unanimitatea voturilor celor prezenţi, Comisia pentru învăţământ, ştiinţă, tineret şi sport propune Plenului Camerei Deputaţilor adoptarea proiectului de lege în forma adoptată de Senat.
La şedinţa Comisiei pentru buget, finanţe şi bănci din 08 octombrie 2013 au fost prezenţi 29 deputaţi din totalul de 33 membri ai acesteia. 


La dezbaterea proiectului de lege, în cadrul şedinţei Comisiei pentru buget, finanţe şi bănci a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Dan Manolescu – secretar de stat în cadrul Ministerul Finanţelor Publice.


În urma dezbaterilor, Comisia pentru buget, finanţe şi bănci, cu unanimitatea voturilor celor prezenţi, propune Plenului Camerei Deputaţilor, adoptarea proiectului de lege în forma adoptată de Senat.

3. Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este  Cameră decizională. 


Senatul, în calitate de primă Cameră sesizată, a adoptat acest proiectului de lege în şedinţa din 23 septembrie 2013.


4. În raport de obiectul şi conţinutul său, proiectului de lege face parte din categoria legilor ordinare, potrivit prevederilor art.73 din Constituţia României, republicată.


5. În urma dezbaterilor, Comisia pentru învăţământ, ştiinţă, tineret şi sport şi Comisia pentru buget, finanţe şi bănci au hotărât să propună Plenului Camerei Deputaţilor adoptarea proiectului de lege în forma adoptată de Senat.

